„Cu ocazia vizitei oficiale pe care o parte dintre miniștrii Guvernului României o efectuează în Republica Turcia, la Ankara, Adrian-Ioan Veștea, ministrul dezvoltării, lucrărilor publice și administrației, a semnat, astăzi, cu Mehmet Özhaseki, ministrul turc al mediului, urbanizării și schimbărilor climatice, Acordul între Guvernul Republicii Turcia şi Guvernul României în domeniul urbanismului”, anunță Ministerul Dezvoltării.
Potrivit sursei citate, documentul de cooperare conține prevederi referitoare la derularea unor acțiuni concrete în domeniul urbanismului, planificării spațiale şi dezvoltării urbane, lucrări în construcții şi legislație în construcții, contractare, proprietate intelectuală şi consultanță, sisteme informatice, geografice, carte funciară, cadastru și cartografiere, investiții în infrastructura urbană a administrațiilor locale, promovarea participării operatorilor economici la proiectele de urbanizare, îndeosebi pentru infrastructura municipală şi construcția de locuințe, precum și organizarea de conferințe anuale româno-turce pentru dinamizarea cooperării între instituțiile administrației locale şi municipalități etc.
„Ministrul Adrian-Ioan Veștea l-a asigurat pe omologul turc de întreaga deschidere a Ministerului Dezvoltării, Lucrărilor Publice și Administrației pentru buna colaborare în domeniile specifice de activitate, atât în ceea ce privește planificarea urbană și cadastrul imobiliar, cât și cooperarea în cadrul Programului Bazinul Mării Negre”, se arată în finalul comunicatului.
(sursa: Mediafax)